August | 2007 | Maths literacy teachers' blog
Posted by Maggie under Teacher reflections
Wiskundige Geletterdheid is ‘n wonderlike vak en moes verpligtend vir elke leerder op skool gewees het. Ek het op die oomblik 120 graad 10 en 110 graad 11 leerders wat WG neem en hulle geniet die vak baie. Die boeke wat ek op die oomblik gebruik is Oxford se Suksesvolle Wiskundige Geletterdheid. Ek gebruik egter enige boek of koerant of advertensie wat ek in die hande kan kry.
Die vak moet lewendig en met passie aangebied word anders kan die leerders gou verveeld raak. Een van my meer suksesvolle projekte was die bou van ‘n ark (soos in die Bybel). Die leerders moet dit op skaal teken en dan bou en soos verwag het ek van duikbote tot vragskepe en van boksies tot meesterlike arke gekry. Ons het talle foto’s daarvan geneem omdat die leersders ‘n vooropgesette idee gehad het van hoe ‘n ark moet lyk en hulle het NOOIT GELEES wat die mate werklik was nie.
Ek persoonlik voel net dat daar nog te min leestof oor die vak is en dat baie van die uitdink van take, projekte, toetse, ens. by die onderwyser se kreatiwiteit moet lê, en dit raak soms uitgeput by my.
Graag hoor ek van ander onderwysers en wat hulle doen.
Ek plaas ‘n foto van ‘n paar arke wat ek ontvang het.
Ons nuwe projek vir die dag wat die skool sluit 21 September, is ‘n entrepeneursdag met ‘n “Amasing Race” gekombineer. Alle graad 10 en 11 Wisk. Gelet. leerders moet deelneem. Hulle mag tot in groepe van 6 deelneem en elkeen moet ‘n sakeplan, begroting en wins en verlies verslag inhandig. Hierdie projek sal deurmiddel van ‘n rubriek gemerk word en sal ‘n totaal van 100 punte tel. Alle wins wat egter op hierdie dag gemaak word, is vir die leerders self. Ons hoop dat dit ‘n groot sukses sal wees.